Den discs, du netop har sendt afsted, ser ud til at have den perfekte bane. Metalkæderne klirer, da discen rammer kurven, og du med en god fornemmelse i kroppen kan notere dig endnu et hul i par. Disc golf er blevet en populær aktivitet under coronapandemien, da aktiviteten foregår udendørs og med god afstand på de som regel store banearealer. Spillet går ud på at gennemspille en bane med færrest mulige kast, og det er kurve på pæle ca. en meter over jorden, der er "hullerne" på banerne. Metalkæder hjælper til, at discen har lettere ved at lande i kurven. I Aalborg Øst findes en af de bedste disc golf baner i Danmark. Det gælder for stort set alle baner, at der er fri gang for offentligheden, også den i Aalborg, men banen er samtidig hjemsted for klubben Aalborg Dinosaurs, som under coronapandemien har oplevet næsten en fordobling i antallet af medlemmer. - Vi er næsten 100 i dag, så det er helt kanon. Jeg er aldrig i dårligt humør, når jeg har været ude at gå en runde. Jeg har prøvet rigtig meget forskelligt dejlig sport i hele mit liv, men da jeg fandt det her, var jeg fuldstændig solgt, fortæller formand i Aalborg Dinosaurs, Jacob Jakobsen, til TV2 Nord. Formanden har spillet disc golf i 17 år, og banen i Aalborg Øst har eksisteret fra omkring årtusindeskiftet. Hvis du vil i gang med at spille, kan du erhverve dig en disc for omkring 100 kroner og et sæt med tre forskellige koster en smule mere. Du kan også leje disc og selvfølgelig melde dig ind i en klub. - Du har ikke nogen andre modstandere end banen. Det er et virkelig fedt fællesskab, hvor vi hepper på hinanden og glæder os over, når en anden spiller laver et godt kast, forklarer Jacob Jakobsen. Nørderi Også før coronapandemien indtraf, har der været en stigende interesse for disc golf i Danmark. På verdensplan er sporten størst i USA, hvor den mest profilerede udøver har indgået en tiårig kontrakt til en værdi af 10 millioner dollars. Eliten kan kaste en disc op mod 150 meter. Det er selvfølgelig et spørgsmål om teknik, men udstyret har også meget at skulle have sagt. - Der findes virkelig mange forskellige discs. Støbeformene er forskellige, og når plastikken størkner, kan der også være små forskelle. Disc bliver lavet i flere forskellige slags plastik, og man får et næsten personligt forhold til sine favorit-discs. Hvis de for eksempel lander midt i en sø, er det en stor sorg, siger Jacob Jakobsen. Fredag klokken 12:30 er der plads til endnu mere nørderi om forskellige discs samt teknikker, når "Ud ad døren - live" tager en tur på disc golf banen i Aalborg Øst. Programmet kan opleves live på Facebook, og det kan også findes på tv2nord.dk.
Mange har formentlig prøvet at kaste med en frisbee i haven eller på stranden, og under coronapandemien er sportsgrenen, disc golf, blomstret op.